वीरू ने तोड़ डाला सचिन का विश्व रिकॉर्ड  
वीरू ने 200* रनों का विश्वरिकॉर्ड तोड़ने के लिए आउट होने से पहले सिर्फ 149 गेंदों का सामना कर 25 चौकों व सात छक्कों की मदद से 219 रन बनाए।
दुनिया के सर्वाधिक विस्फोटक बल्लेबाज़ों में शुमार किए जाने वाले भारतीय सलामी बल्लेबाज़ वीरेन्द्र सहवाग ने एक बार फिर अपने तमगे को सार्थक कर दिखाया, जब आतिशबाज़ी की तरह छक्के और चौके बरसाते हुए उसने अपने आदर्श और साथी खिलाड़ी सचिन तेंदुलकर का एक-दिवसीय पारी में सर्वाधिक रनों (200*) का विश्व रिकॉर्ड ध्वस्त कर दिया।  सहवाग ने इंदौर के होल्कर स्टेडियम में मेहमान वेस्ट इंडीज़ के खिलाफ शृंखला के चौथे वन-डे मैच में पहले बल्लेबाज़ी करते हुए बेहद तेज़ गति से सिर्फ 149 गेंदों का सामना कर 146.97 के स्ट्राइक रेट से 25 चौकों और सात छक्कों की मदद से 219 रन बनाए। उल्लेखनीय है कि मास्टर ब्लास्टर सचिन तेंदुलकर ने ग्वालियर के कैप्टन रूप सिंह स्टेडियम में 24 फरवरी, 2010 को दक्षिण अफ्रीका के खिलाफ तीन एक-दिवसीय अंतरराष्ट्रीय मैचों की शृंखला के दूसरे मैच में 147 गेंदों पर 136.05 की स्ट्राइक रेट से नाबाद रहते हुए 200 रन बनाए थे, जिनमें रिकॉर्ड 25 चौके और तीन छक्के शामिल थे।  वैसे इस पारी में सहवाग ने एक ही पारी में सर्वाधिक 25 चौकों के सचिन के रिकॉर्ड की बराबरी भी कर ली, और एक कप्तान के तौर पर भी यह सहवाग का रिकॉर्ड स्कोर रहेगा।  वीरू का विकेट पोलार्ड को मिला, जब उसने स्थानापन्न मार्टिन के हाथों लपकवाकर उसे पैवेलियन वापस भेजा। इस धुआंधार पारी की मदद से हिन्दुस्तान ने रिकॉर्ड चौथी बार एक पारी में 400 रनों का आंकड़ा पार करते हुए 50 ओवर में 418 रन बनाए। अब तक एक-दिवसीय अंतरराष्ट्रीय क्रिकेट में कुल 10 बार किसी टीम ने 400 या अधिक रन बनाए हैं। एक-दिवसीय अंतरराष्ट्रीय क्रिकेट में चार बार भारत के अलावा, दो बार दक्षिण अफ्रीका ने, दो बार श्रीलंका ने तथा एक-एक बार ऑस्ट्रेलिया तथा न्यूज़ीलैण्ड ने 400 रनों का आंकड़ा पार किया है।